WTI พุ่งกว่า 2% ยืนเหนือ 40 ดอลลาร์ รับ “โอเปกพลัส” ขยายเวลาหั่นกำลังผลิต
WTI พุ่งกว่า 2% ยืนเหนือ 40 ดอลลาร์ รับ “โอเปกพลัส” ขยายเวลาหั่นกำลังผลิต
8 มิ.ย. 2563

ผู้สื่อข่าวรายงานว่า ราคาน้ำมันดิบ WTI พุ่งขึ้นมายืนที่เหนือระดับ 40 ดอลลาร์/บาร์เรล ในการซื้อขายทางอิเล็กทรอนิกส์ในช่วงเช้านี้ ขานรับกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงขยายเวลาปรับลดกำลังการผลิตน้ำมัน
โดย ณ เวลา 07.02 น. สัญญาน้ำมันดิบเวสต์เท็กซัส (WTI) ส่งมอบเดือนก.ค. พุ่งขึ้น 85 เซนต์ หรือ 2.15% แตะที่ 40.40 ดอลลาร์/บาร์เรล
ทั้งนี้ ในการประชุมเมื่อวันเสาร์ที่ผ่านมา กลุ่มโอเปกพลัสบรรลุข้อตกลงขยายเวลาปรับลดกำลังการผลิตน้ำมัน 9.7 ล้านบาร์เรล/วันออกไปจนถึงเดือนก.ค. จากเดิมที่มีกำหนดสิ้นสุดในเดือนมิ.ย.นี้
โดยแถลงการณ์จากโอเปกพลัสระบุว่า ผู้เข้าร่วมประชุมต่างเห็นพ้องที่จะขยายเวลาปรับลดกำลังการผลิตน้ำมันไปอีก 1 เดือน และประเทศที่ผลิตน้ำมันเกินโควต้าในเดือนพ.ค.และมิ.ย. จะชดเชยโดยการปรับลดกำลังการผลิตเพิ่มกว่าที่ตกลงในเดือนก.ค.-ก.ย.
ทั้งนี้ เพื่อตรวจสอบตลาดพลังงานและสังเกตการปรับใช้ข้อตกลงอย่างใกล้ชิด ทำให้คณะกรรมการตรวจสอบการปฏิบัติตามข้อตกลงปรับลดกำลังการผลิต (JMMC) จะจัดประชุมกันทุกเดือนจนถึงเดือนธ.ค. 2563 โดยการประชุมครั้งถัดไปถูกกำหนดไว้เป็นวันที่ 18 มิ.ย.
ขณะเดียวกัน ในการประชุมครั้งนี้ ยังกำหนดวันประชุมรัฐมนตรีกลุ่มโอเปกพลัสครั้งถัดไปเป็นวันที่ 1 ธ.ค. 2563 ณ กรุงเวียนนาด้วย
 